**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ATLEIDIMO NUO NEKILNOJAMOJO TURTO MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma suteikti nekilnojamojo turto mokesčio (toliau – NTM) už 2013 metus lengvatą asmenims, kurie vykdo tam tikrą veiklą Klaipėdos miesto istorinėje dalyje (Senamiestyje) – UAB „EUROZONA“ (įm. k. 142178284) ir UAB „Adrima“ (įm. k. 302479901) bei atliko pastato fasado remonto darbus Klaipėdos miesto istorinėje dalyje (Centre) – UAB „AKVAKOMFORTAS“ (įm. k. 142118159) ir UAB „Dažų servisas“ (įm. k. 301733478).

Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintomis NTM lengvatų teikimo tvarkomis ir jose nustatytais reikalavimais, priimti sprendimą dėl NTM lengvatų suteikimo asmenims, vykdantiems veiklą, susijusią su menu ir veiklą, skatinančią turizmą, bei atlikusiems pastato fasado tvarkybos darbus Klaipėdos miesto istorinėse dalyse.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš asmenų gauti prašymai suteikti NTM lengvatą.

Sprendimo projektas parengtas vadovaujantis Klaipėdos miesto savivaldybės tarybos 2010 m. liepos 29 d. sprendimu Nr. T2–200 „Dėl Nekilnojamojo turto mokesčio lengvatų Klaipėdos miesto istorinėse dalyse teikimo“ (pakeistas savivaldybės tarybos 2011 m. liepos 28 d. sprendimu Nr. T2–235, 2013 m. rugsėjo 25 d. sprendimu Nr.T2–225 ) patvirtintais NTM lengvatų teikimo tvarkos aprašais:

1. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, susijusią su menu, dailiaisiais amatais, etnografiniais verslais tvarkos aprašo 2.4. p. – UAB „EUROZONA“ (antikvariato veikla adresu Didžioji Vandens g. 7-5, Klaipėda);

2. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse veiklą, skatinančią turizmą, tvarkos aprašo 2.4.1 p. – UAB „Adrima“ (mažos parduotuvėlės veikla adresu Tiltų g. 19, Klaipėda);

3. Nekilnojamojo turto mokesčio lengvatų teikimo asmenims, vykdantiems Klaipėdos miesto istorinėse dalyse kompleksinį fasadų ar stogų tvarkymą arba įrengusiems mažosios architektūros ar puošybos elementus, tvarkos aprašo 2.2 p. – UAB „AKVAKOMFORTAS“ ir UAB „Dažų servisas“ (pastato dalies, adresu Danės g. 23, Klaipėda, fasado remonto darbai).

Asmenys atitinka Klaipėdos miesto savivaldybės tarybos sprendimu patvirtintų NTM lengvatų teikimo tvarkų aprašų keliamus reikalavimus ir pateikė visus nurodytus dokumentus.

**3. Kokių rezultatų laukiama.**

Asmenims, vykdantiems Klaipėdos miesto istorinėje dalyje veiklą, susijusią su menu, dailiaisiais amatais, etnografiniais verslais ir veiklą, skatinančią turizmą, bei atlikusiems Klaipėdos miesto istorinėje dalyje pastato fasado tvarkymą nuosavomis lėšomis būtų suteikta mokestinė lengvata, tuo paremiant vystomą verslą Klaipėdos miesto istorinėse dalyse.

**4. Sprendimo projekto rengimo metu gauti specialistų vertinimai.**

Investicijų ir ekonomikos departamento Tarptautinių ryšių, verslo plėtros ir turizmo skyrius pateikė informaciją, kad aukščiau išvardinti asmenys, atitinka nereikšmingos pagalbos gavėjui keliamus reikalavimus ir jų vykdoma veikla atitinka patvirtintų NTM lengvatų teikimo tvarkų aprašų reikalavimus.

2014 m. kovo 19 d. įvyko Klaipėdos miesto savivaldybės administracijos Komisijos nekilnojamojo turto mokesčio lengvatų Klaipėdos miesto istorinėse dalyse nustatyti posėdis, kuriame įvertinti pateikti juridinių asmenų UAB „AKVAKOMFORTAS“ ir UAB „Dažų servisas“ prašymai ir dokumentai dėl NTM lengvatos suteikimo už atliktus pastato dalies fasado remonto darbus. Posėdžio metu nutarta, kad UAB „AKVAKOMFORTAS“ ir UAB „Dažų servisas“ pateikti prašymai bei kiti dokumentai atitinka patvirtintos NTM lengvatų teikimo tvarkos aprašo reikalavimus ir faktiškai atliko iš nuosavų lėšų pastato dalies, adresu Danės g. 23, fasado remonto darbus. Atsižvelgiant į tai, Komisija nutarė pavesti parengti tarybos sprendimo projektą, kuriuo siūlyti suteikti šioms bendrovėms nekilnojamojo turto mokesčio lengvatas (2014-03-19 protokolas Nr. ADM1-72).

**5. Išlaidų sąmatos, skaičiavimai, reikalingi pagrindimai ir paaiškinimai.**

1. UAB „EUROZONA“ su prašymu pateikė 2013 metų NTM deklaraciją, perduotą Klaipėdos apskrities VMI, kurioje deklaravo NTM sumą 1168 Lt už negyvenamąją patalpą (146000 Lt mokestinė vertė x 0,8 %). Lengvatos dydis – 100 proc., t.y. **1168 Lt.**

2. UAB „Adrima“ su prašymu pateikė 2013 metų NTM deklaraciją, perduotą Klaipėdos apskrities VMI, kurioje deklaravo NTM sumą iš viso 1648 Lt, už parduotuvės patalpas, adresu Tiltų g. 19 (206000 Lt mokestinė vertė x 0,8 %). Lengvatos dydis – 50 proc., t.y. **824 Lt.**

3. UAB „AKVAKOMFORTAS“ atliko pastato dalies, adresu Danės g. 23, Klaipėda, fasado remonto darbus už 4853,93 Lt (be PVM). Komisija nekilnojamojo turto mokesčio lengvatų Klaipėdos miesto istorinėje dalyje nustatyti 2014 m. kovo 19 d. posėdžio metu tinkamomis pastato fasado remonto išlaidomis pripažino 4853,93 (be PVM). Pagal tarybos sprendimu patvirtintą minėtą tvarkos aprašą, UAB „AKVAKOMFORTAS“ galimas lengvatas dydis – 30 % nuo atliktų darbų vertės be PVM, bet ne daugiau kaip už trejus metus deklaruotos /deklaruotinos nekilnojamojo turto mokesčio sumos.

Pagal pateiktą bendrovės NTM deklaraciją už 2013 metus deklaruotas metinis mokestis sudaro 4552 Lt (turto mokestinė vertė 569000 Lt x 0,8 % tarifas).

Atsižvelgiant į tai, galima NTM lengvata sudaro – **1456 Lt** (4853,93 Lt x 30%).

4. UAB „Dažų servisas“ atliko pastato dalies, adresu Danės g. 23, Klaipėda, fasado remonto darbus už 3911,62 Lt (be PVM). Pagal pateiktą bendrovės NTM deklaraciją už 2013 metus deklaruotas metinis mokestis sudaro 4120 Lt (turto mokestinė vertė 515000 Lt x 0,8 % tarifas).

Atsižvelgiant į tai, galima NTM lengvata sudaro – **1173 Lt** (3911,62 Lt x 30%).

**6. Lėšų poreikis sprendimo įgyvendinimui.**

Pagal šį tarybos sprendimą dėl asmenims suteiktų nekilnojamojo turto mokesčio lengvatų Klaipėdos miesto savivaldybė į biudžetą negaus **4621 Lt** NTM pajamų.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – galimybė paremti asmenis, vykdančius Klaipėdos miesto istorinėje dalyje veiklą, skatinančią turizmą, susijusią su menu ir atlikusiems Klaipėdos miesto istorinėje dalyje pastato fasado remonto darbus. Neigiamos pasekmės nurodytos šio aiškinamojo rašto 6 dalyje.

PRIDEDAMA. Pateiktų prašymų kopijos, Investicijų ir ekonomikos departamento Tarptautinių ryšių, verslo plėtros ir turizmo skyriaus pateiktos išvados dėl veiklos atitikimo, 2014 m. kovo 19 d. Komisijos nekilnojamojo turto mokesčio lengvatų Klaipėdos miesto istorinėse dalyse nustatyti protokolas Nr. ADM1-72, 12 lapų.

Mokesčių skyriaus vedėja Jolanta Uptienė